P. Hrušovský, podpredseda NR SR: (2002-07-03):
Otváram rozpravu o tomto bode programu. Pýtam sa pánov poslancov, či sa chce niekto prihlásiť do rozpravy. Nie je to tak. Preto vyhlasujem rozpravu za skončenú. Prerušujem rokovanie o tomto návrhu. Pristúpime k rokovaniu o ďalšom návrhu, ktorým je návrh skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov . Prosím teraz pani poslankyňu Slavkovskú, aby predmetný návrh zákona, ktorý prerokúvame ako tlač 1536, odôvodnila a uviedla v Národnej rade Slovenskej republiky. Máte slovo, pani poslankyňa. E. Slavkovská, poslankyňa: Ďakujem pekne. Vážený pán predsedajúci, vážené kolegyne, kolegovia, dovolím si vám v druhom čítaní predložiť návrh skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov. Hneď v úvode by som chcela povedať, že tento pôžičkový fond sleduje taký istý cieľ, ako sledoval Študentský pôžičkový fond, o ktorom zákonnú normu tento parlament prijímal. Čiže chce do určitej miery zlepšiť situáciu začínajúcich pedagógov, pomôcť im v tejto neutešenej finančnej situácii, v ktorej sa pedagógovia stále nachádzajú, vykryť výdavky, najmä výdavky na kúpu bytu, kútu bytového zariadenia, rekonštrukciu bytu alebo príp. výdavky na ďalšie doplňujúce vzdelávanie, ktoré súvisí so zapojením sa do pedagogického procesu. Predkladaný návrh zákona teda akcentuje alebo má akcentovať záujem štátu o podporu začínajúcich pedagógov, a tým aj snahu riešiť problém veľkého poklesu záujmu o práce v rezorte školstva, ktorý je dlhoročne finančne podhodnocovaný. Mzdy začínajúcich pedagógov nie sú motivujúce pre prácu v školstve, čoho dôkazom je aj veľmi veľké percento nekvalifikovaných učiteľov zapojených do pedagogického procesu. Podľa štatistických prieskumov najväčší počet nekvalifikovaných je na základných školách. Celkový počet nekvalifikovaných, ktorí sú zapojení do vyučovacieho procesu, sa pohybuje okolo 12,6 % a pôsobí v rezorte školstva aj približne rovnaké množstvo učiteľov už v dôchodku. Samozrejme, skutočnosť je taká, že študentov končiacich pedagogické smery je dostatočné množstvo. Iba na pedagogických fakultách ročne končí okolo 1 200 pedagógov. A k tomu, samozrejme, musíme ešte pripočítať prírodovedecké fakulty alebo filozofické fakulty, kde tiež je možnosť ukončiť pedagogické vzdelanie. Lenže skutočnosť je taká, že po skončení štúdia aj študenti, ktorí končia pedagogické fakulty, si hľadajú výnosnejšie umiestnenie a s vyšším platovým ocenením, ako je v rezorte školstva. A práve k tomuto smeruje tento pôžičkový fond. Pôžička, ktorá je tu navrhovaná pre začínajúceho pedagóga, je vo výške 250 000 vtedy, ak do 3 rokov po skončení pedagogického štúdia dotyčný má, samozrejme, uzatvorenú pracovnú zmluvu na výkon pedagogickej činnosti a podpíše, že zotrvá v rezorte školstva 5 rokov. Ak vydrží v rezorte školstva 5 rokov, tak z 250-tisícovej pôžičky mu môže byť odpustených 25 000 a ak vydrží 10 rokov, tak ďalších 25 000 mu môže byť odpustených. Pôžičky sú veľmi dobre úročené, iba 4 %. Sú splatné do 15 rokov a je možnosť odkladu pôžičky v prípade vykonávania vojenskej služby, civilnej služby alebo v prípade materskej dovolenky. Chcela by som povedať, že vytvorenie Pôžičkového fondu pre začínajúcich pedagógov je aj v programovom vyhlásení vlády. Takže týmto sa vlastne splní aj určité predsavzatie vlády, takže neberte ohľad na to, že to predkladá opozičný poslanec. Ja som v prvom rade pedagóg a predkladám to ako pedagóg, ktorý chce pedagógom pomôcť. Chcela by som na záver ešte povedať toľko, že keď sme prerokúvali Pôžičkový fond pre začínajúcich pedagógov, tak pán riaditeľ, ktorý spravuje Študentský pôžičkový fond, pán riaditeľ Zburín dal ponuku, že ak sa schváli tento Pôžičkový fond pre začínajúcich pedagógov, tak oni ho budú obhospodarovať. To znamená, že nebude treba vytvárať žiadne dodatočné pracovné miesta, nebude treba vybudovať počítačovú sieť, proste nič, oni zvládnu aj tento Pôžičkový fond pre začínajúcich pedagógov. Ja by som vás teda chcela poprosiť, nejde to na úkor štátneho rozpočtu, ide to z mimorozpočtových zdrojov, myslím si, že tam nebude treba ani veľkých peňazí, pretože keď si zoberiete, že v podstate by si mohlo dať žiadosť nejakých 400 učiteľov, ani to nepredpokladám, že by si ich toľko podalo, tak je to 100 mil. ročne. A ja si myslím, že tých 100 mil. by sa našlo. Ja by som vás záverom chcela poprosiť, keby ste tento návrh zákona podporili. Ďakujem.